Šiaulių knygų mugė 2022
2022-11-19 10:00 - 17:00 (Europe/Helsinki) | P. Višinskio viešoji biblioteka
Kasdien permainingai keičiantis energijos kainoms ir sklindant gandams apie jos stygių ateityje, vienas žmonijos energijos šaltinis per amžius išlieka stabilus ir nuolat atsinaujinantis. Tai kultūra!
Lapkričio 19 d. Šiaulių apskrities Povilo Višinskio viešojoje bibliotekoje visą dieną aukščiausios kokybės kultūros energiją generuos jau septintoji Šiaulių knygų mugė. Kviečiame visus, kurie jaučia kultūros stygių ar nori ilgam laikui „pasikrauti“ gerų įspūdžių. Tai jums garantuos susitikimai su autoriais, naujos knygos, įdomūs edukaciniai užsiėmimai ir daug kitų veiklų.
Pasikrauti kultūros energijos padės:

Muzikos garsais Knygų mugę atversiantys ir uždarymą vakare vainikuosiantys Šiaulių berniukų ir jaunuolių choras „Dagilėlis“ ir muzikantas, grupės „Arbata“ lyderis Andrius Zalieska-Zala.
Knygų ir kitų leidinių pristatymai bei susitikimai su jų autoriais: Akvilina Cicėnaite, Benu Bėrantu, Laurynu Katkumi, Daina Opolskaite, Ieva Dumbryte, Dominyku Norkūnu, Jūrate Sučylaite, Evelina Savickaite-Kazlauske, Giedre Šmitiene, Jurga Jonutyte ir daugeliu kitų.
Meditacine nuotaika užburianti populiarioji „Gongų ir Tibeto dubenų garsų terapija“.
Visai dienai pramogų pateiksiantys Šiaulių miesto ir rajono, Joniškio, Radviliškio, Pakruojo rajonų viešųjų bibliotekų, Šiaulių „Aušros“ muziejaus, Renatos Lazdin, Dovilės Karklelės, Dovilės Bazarės ir kt. edukaciniai užsiėmimai, seminarai, teatralizuotos pamokos ir lėlių teatras mažiesiems.
Naujausią literatūrą pristatysiančios leidyklos „Andrena“, „Apkabink mėnulį“, „Jūsų Flintas“, „Gelmės“, „Kauko laiptai“, „Kitos knygos“, „Lieparas“, Lietuvos rašytojų sąjungos leidykla, „Litera“, „Raidynėlis“, „Skaitau nuo gimimo“, „Skanios knygos“, „Vox Altera“, „Žara“, „Charibdė“, „Baltos lankos“, „Dvi tylos“, Mokslo ir enciklopedijų leidybos centras, taip pat Prancūziškas knygynas, elektroninis knygynas „Leidiniai paštu“, Šiaulių „Aušros“ muziejus, knygų autorės Džiuljeta Korsakienė, Rima Palijanskaitė ir Renata Lazdin.

PROGRAMA čia

Interaktyvus spektaklis vaikams „Šunyčiai gelbėtojai – nuotykių takeliu“
2022-11-21 18:00 | Šiaulių kultūros centro Didžioji koncertų salė (Aušros al. 31)
Seniai… O gal ne taip seniai? Mažame miestelyje gyveno gelbėtojų komanda: drąsūs šuniukai. Vieną dieną jie nusprendė leistis į ilgą nuotykių kelionę ieškodami lobio. Tačiau vos tik jie pagalvojo apie kelionę, jų namai apsivertė aukštyn kojomis. Įprasta sofa virto didžiuliu laivu, baltos užuolaidos – bure, o samtelis – apsaugos nuo piratų priemone.
Tikras nuotykis prasideda! Visi baldai kambaryje virsta stebuklingu laivu. Bet koks laivas be kapitono? Pradėkite švartavimą! Gelbėtojų komanda jau pakeliui!
Pirmiausia jie sutinka įnirtingą, alkaną ryklį. Ar kas nors žino, ką ryklys valgo vakarienei? Žinoma, vaikai žino! Šuniukai paruošia skanų patiekalą, pamaitina alkaną gyvūną ir net… susidraugauja su juo! Kas yra horizonte?! Taip, jie tikri piratai! Įgula niekada nematė piratų, bet nemanau, kad jie nori juos geriau pažinti… Šuniukai sugalvoja juokingus vaiduoklius, dėl kurių vietiniai dreba iš baimės! Staiga danguje pasirodo didžiulis debesis, o mūsų herojams tenka susidurti su siaubinga audra, kurios metu jų valtis išplukdoma į atvirą jūrą. Šis nuotykis niekada nesibaigia!
Kas nutiko toliau, sužinosite apsilankę interaktyviame spektaklyje patiems mažiausiems – „Šunyčiai gelbėtojai nuotykiu takeliu“.
Trukmė: 1 valanda 30 minučių (su pertrauka)
Rekomenduojamas vaiko amžius: 1–10 metų
PASTABA! Su suaugusiuoju, turinčiu bilietą, vienas vaikas iki 2,5 metų gali įeiti nemokamai, o spektaklio metu turi sėdėti globėjui ant kelių.

Monospektaklis "Būti"
2022-11-23 18:30 | Šiaulių dramos teatras
Režisierė: Livija Krivickaitė
Aktorė: Jūratė Martinaitytė
Scenografijos ir kostiumų dailininkė: Aistė Alksnytė
Dramaturgė: Dovilė Katiliūtė
Šviesų dailininkas: Kristupas Biržietis
Monospektaklio centre – jauna mergina Elena, kuri pirmą kartą gyvenime turi priimti svarbų, tačiau netikėtą ir sudėtingą sprendimą. Dovilės Katiliūtės sukurtos spektaklio dramaturgijos pagrindas – tikros moterų, susidūrusių su neplanuotu nėštumu ar abortu, istorijos. Ką pasirinkti? Nėštumo nutraukimą ar gimdymą neturint jokios paramos? Spektaklyje atskleidžiami būties ieškojimai – kaip b ū t i ? Kaip gyventi su savo pasirinkimu? Ką mums reiškia b ū t i ? Ar mes iš tiesų esame?
Būti negalima nebūti. – kur dėsime kablelį?
Spektaklio baigiamoji dalis – su neplanuotu nėštumu ar abortu susidūrusių žmonių fotografijų paroda „Esu”, kurią lydės tikros jų istorijos. Dokumentinė paroda skirta atskleisti realius šio reiškinio mąstus šiandieninėje Lietuvoje. Po spektaklio žiūrovai turės galimybę pasinerti į gyvus, be galo jautrius ir tikrus liudijimus, kurie teatro fikciją perkels į realybę primenant, jog teatras tėra melas apie tiesą, o gyvenime režisieriai esame mes patys.
Režisierė L. Krivickaitė – „Spektaklyje gausu dviprasmiškumo, šmaikščių situacijų bei nesusipratimų, dažnai žmonės vengia sunkiomis temomis kalbėti atvirai. Spektaklyje vyraujanti pakili nuotaika, komiškos situacijos bei humoras tarsi natūrali pagrindinės herojės apsaugos priemonė. Užuot moralizavę ar gazdinę problema, mes ją pateikiame kaip natūralų, žmogaus suformuotą reiškinį, kuris prasidėjo atsiradus galimybei kontroliuoti žmonijos gimstamumą. Neplanuotas nėštumas ar aborto reiškinys iš pažiūros labai tamsios temos, tačiau pasirinkus tinkamą pažinties būdą ši istorija pasakojama edukuojant žiūrovą, skatinant jį permąstyti savo atsiradimą bei tikslą šiame pasaulyje. Žmogiškasis skausmas dažnai priverčia atsigręžti į esmines vertybes, todėl spektaklyje daug meilės ir šviesos, o pasirinkti, būti ar ne- kiekvieno asmeninis reikalas.”
Būti negalima nebūti. – kur dėsime kablelį?
Rekomenduojamas amžiaus cenzas N-14
Spektaklio trukmė – 80 min.
Daugiau informacijos – www.taskoteatras.lt

Gyvo garso koncertas „Mulen Ružo legenda“
2022-11-24 18:00 | Šiaulių kultūros centro Didžioji koncertų salė (Aušros al. 31)
Lapkričio 24 d. 18 val. Šiaulių kultūros centre vyks unikalus ir autentiškas muzikinis projektas – „Mulen Ružo legenda“!
Netikėtas tercetas – talentingieji dainininkai Liepa Mondeikaitė, Justinas Lapatinskas ir charizmatiškasis dainuojantis aktorius Simonas Storpirštis – atskleis skirtingus charakterius ir kartu su gyvo garso grupe bei styginiais instrumentais perkels jus į užburiantį pasaulį. Specialiai šiam projektui ruošiamos netikėtos aranžuotės bei kuriamas išskirtinis šviesų dizainas.
„Mulen Ružas“ – įspūdingas 1889-ųjų metų Paryžiaus vakarėlio pasaulis, kuris stebina netikėtumais, kuriame jaučiamas šurmulys bei stiprios emocijos. Šia tema yra sukurtas ne vienas filmas bei miuziklas, bet šį kartą būsite nustebinti kitokiu „Mulen Ružo“ pasirodymu – surengsime subtilų koncertinį variantą. Koncerte atskleisime neįtikėtiną „Mulen Ružo“ egzistavimo istoriją – nuo kabareto atsiradimo iki raudonojo malūno nuosmukio bei prisikėlimo, kuris įvyko po sensacingo Bazo Lurmano muzikinio filmo „Mulen ružas“.
Jūsų laukia solidus muzikinis projektas, kuriame skambės „Your song“, „Roxane“, „Come what may“, „Lady marmalade“ ir kiti žinomi kūriniai iš Bazo Lurmano filmo „Mulen Ružas“ bei iš daugybę „Tony“ apdovanojimų pelniusio Brodvėjaus miuziklo tuo pačiu pavadinimu.
Liepa Mondeikaitė – vokalas
Justinas Lapatinskas – vokalas, gitara
Simonas Storpirštis – vokalas
Vytis Smolskas – klavišiniai
Kostas Balčiūnas – gitara
Martynas Garbačas – bosinė gitara
Mindaugas Stundžia – perkusija
Ieva Makauskaitė – smuikas
Koncerto režisierius – Jokūbas Bareikis, kostiumų dailininkė – Greta Subatavičiūtė.

Jaunųjų Lietuvos Šiaurės regiono atlikėjų ir grupių konkursas „Šiaurės pašvaistė“
2022-11-25 18:00 | Šiaulių kultūros centro Pramogų salė „Maksas“ (Aušros al. 31)
Jaunųjų Lietuvos Šiaurės regiono atlikėjų ir grupių konkursas „Šiaurės pašvaistė“ – pirmą kartą Šiauliuose vykstantis renginys, subūręs muzikuojančius, kuriančius ir talentingus jaunus žmones, kurie tarpusavyje varžosi dėl geriausiojo titulo ir puikių prizų!
Lapkričio 25 d. 18 val. Šiaulių kultūros centro pramogų salėje „Maksas“ (Aušros al. 31) skambės FINALINIS projekto koncertas. Įveikę atrankinio etapo ir pusfinalio varžovus, scenoje kartu su profesionaliu orkestru pasirodys patys stipriausieji konkurso dalyviai. Gyvos muzikos koncerte dalyvauja ir jaunatviška energija užkrėsti pažada:
Šiaulių bigbendas (meno vadovas ir dirigentas Raitis Ašmanis), atlikėjas Dovi, saksofonininkė Gintarė Tumaitė, grupė „FourMen“.
Ateik ir palaikyk jaunuosius kūrėjus!
Koncertas nemokamas!

Edukacinis užsiėmimas „Kalėdinis varpelis“
2022-11-26 12:00 | Šiaulių kultūros centro Amatų dirbtuvės (Aušros al. 31)
Edukacinis užsiėmimas „Kalėdinis varpelis“

Šiaulių kultūros centro Amatų dirbtuvės (Aušros al. 31)

2022 m. lapkričio 26 d. 12 val.

2–4 Eur

Lai šv. Kalėdų laukimas prasideda kalėdinio varpelio gaminimu, kuris papuoš Jūsų namus, pripildydamas šventinės nuotaikos. Edukacinio užsiėmimo metu dalyviai įvairiausiais raštais ir spalvomis nusiglazūruos jau išdegtą varpelį šalta glazūra, o pasibaigus edukaciniam užsiėmimui dekoraciją galės iškart išsinešti namo ir pasikabinti ant Kalėdų eglutės ar padovanoti.

Šis edukacinis užsiėmimas skirtas pavieniams asmenims, šeimoms ar draugų kompanijoms, kurios nori išradingai pasipuošti namus savo rankų darbo puošmena.

Edukacinį užsiėmimą pritaikome pagal dalyvių grupės amžių.
Trukmė: 1 val.
Dalyvių skaičius: nuo 5 iki 25
Pasirinkimai:
Edukacinis užsiėmimas Šiaulių kultūros centre (Aušros al. 31) 1 asmeniui: 4 Eur, su nuolaida 2 Eur.
Išvažiuojamasis edukacinis užsiėmimas Jūsų įstaigoje Šiaulių mieste 1 asmeniui: 6 Eur, su nuolaida 3 Eur.
Virtualusis edukacinis užsiėmimas 1 asmeniui: 4 Eur, su nuolaida 2 Eur.

Spektaklis pagal Vytautą V. Lansbergį „Angelų pasakos“
2022-11-26 15:00 - 17:00 | Šiaulių kultūros centro Rėkyvos kultūros namai (Energetikų g. 7)
„Angelų pasakos“ – tai spektaklis šeimai. Žemėje gyvenantys angelai pilni rūpesčių ir įvairiausių darbų, o pagrindinis angelų darbas – sekti pasakas, kurios vėliau įsikūnija žemėje. O kokias pasakas seka angelai, toks gyvenimas ir būna žemėje… Pasakas mėgsta sekti ir kadaise angelu buvęs, bet puolęs angelas Liuciferis.
O kurios pasakos apsigyvens žemėje kviečiame pamatyti spektaklio metu.
Režisierė Ramunė Uždavinienė
Dailininkė Violeta Titaitienė
Trukmė 50 min.
Teatras įsikūrė 1999 m. prie Pasvalio krašto muziejaus.
Nuo pat teatro įsteigimo jam vadovo režisierius Gintaras Kutkauskas. Per vienuolika gyvavimo metų jis teatre pastatė 14 spektaklių.
Dalyvauta daugelyje svarbiausių tarptautinių festivalių: „Interrampa“ (Rokiškis), „Kanapė“ (Trakai), „Kelmės ruduo“ (Kelmė), „Kauno rampa“ (Kaunas), „Kamera Obscura“ (Ukmergė), „Saulės takas“ (Palanga) ir kt. Nuo 2008 m. teatras nuolatos kviečiamas į Klaipėdos universiteto Režisūros katedros organizuojamą festivalį „Auksinis Amūras“, kur rodomi tik geriausi universiteto absolventų kūrybinio sezono darbai. 2009 m. „Helverio naktis” sėkmingai rodoma Pasauliniame teatrų festivalyje Monake. 2013 m. sausio 20 d. teatras netenka savo įkūrėjo ir režisieriaus Gintaro Kutkausko. Tai didžiulė netektis ne tik pasvaliečiams, bet ir visai mėgėjų teatrų bendruomenei.
Nuo 2013 m. kovo mėn. teatrui vadovauti pradeda Ramunė Uždavinienė. Teatras dirba toliau ir 2014-ųjų metų festivalyje „Atspindžiai“ garsiai tarė: „MES ESAM!“. Šis Pasvalio teatras – tai grupė entuziastų, kurie be jokio atlygio aukoja savo laiką repeticijoms, gastrolėms, kyla į sceną ir savo sielų šviesą dovanoja kitiems.

Renginys nemokamas

Spektaklis visai šeimai „Kalėdų senelė ir Sniego debesis“
2022-11-27 11:00 - 17:00 | Šiaulių kultūros centro Kamerinė salė (Aušros al. 31)
Nutiko taip, kad Šiaurės ašigalyje nebeliko sniego debesų. Nei mažiausio, nei mažučiausio, nei vieno. Be sniego Kalėdų Senelio rogės negalės pasikrauti maišų dovanų ir išvykti sveikinti pasaulio vaikų.

Šventės artėja ir Kalėdų Senelė ryžtingai kimba į kalėdinius darbus, bandydama viską suspėti. O juk padaryti reikia tiek daug: perskaityti visus vaikų laiškus, kruopščiai pagaminti žaislus, paruošti vaišes, numegzti daugybę kojinių ir šalikų, sušukuoti elnius, papuošti eglutę ir visą kalėdinį kaimelį… Kai tiek darbų labai praverstų pagalbininkas, tačiau už lango vis nėra sniego, o tai reiškia, kad Kalėdų Senelis nespės laiku sugrįžti iš tolimos kelionės, nespės padėti Kalėdų Senelei, nespės pasveikinti vaikų…

Tokią šurmulio ir nerimo kupiną akimirką į kalėdinio namelio duris pasibeldžia netikėtas svečias. Triukšmaujantis, sunkiai sukalbamas ir, atrodo, visai ne laiku. O gal atvirkščiai?

Ši istorija yra apie tai, kaip nuolatiniame skubėjime ir šurmuly nepamesti gražiausių mūsų savybių – geranoriškumo, ištikimybės, noro padėti ir palaikyti artimąjį, gebėjimo pastebėti stebuklus mažuose dalykuose.

Spektaklis skirtas visai šeimai ir labiausiai tinka žiūrovams nuo 4 metų iki begalybės.
Spektaklio trukmė: 45 min.

Vytauto Šiškausko koncertas „Auksinės dainos“
2022-11-28 18:00 | Šiaulių kultūros centro Didžioji koncertų salė (Aušros al. 31)
Žiūrovų simpatijas užkariavęs scenos grandas Vytautas Šiškauskas atiduoduos visą energiją bei ja „uždegs“ susirinkusią publiką išskirtiniame koncerte.
Pats Vytautas Šiškauskas teigia, kad jam malonu sulaukti Lietuvos muzikos gerbėjų pripažinimo, tačiau, anot jo, svarbiausia yra, jog iš jo koncerto žiūrovai išeitų kupini pačių geriausių emocijų: „Jaučiuosi padaręs viską, kai matau besišypsančius ir širdingai už koncertą dėkojančius žmones.“
„Mūsų kaimas“, „Laikui“, „Nekaltinkit manęs“, „Undinė“ bei daugelio kitų šlagerių autorius pripažįsta, kad jį labiausiai ir žavi natūralus atlikėjo ir publikos bendravimas, kuris gimsta pačioje salėje. „Mane labai veikia teigiama aplinka, koncertų metu visiškai kitaip jaučiuosi, atsipalaiduoju ir bendrauju su publika“,- tvirtina vienas geidžiamiausių Lietuvos atlikėjų.
Populiarios ir visų mėgiamos dainos, maloni ir linksma draugija nepaliks abejingo nė vieno!

Grupės „El Fuego” koncertas
2022-11-30 18:00 | Šiaulių kultūros centro Didžioji koncertų salė (Aušros al. 31)
Grupę „El Fuego” žino kone kiekvienas kokybiškos muzikos klausytojas Lietuvoje. Jų koncertai kupini aukščiausio profesionalumo, jausmų bei ilgai neišblėstančių emocijų.
Paulius BagdanavičIus, Edgaras DavidovičIus, Rokas Spalinskas – trys jauni profesionalūs atlikėjai. Su didžiuliu energijos užtaisu grupė „El Fuego” kviečia visus lapkričio 30 dieną į koncertą̨ Šiauliuose, kurio programa, lyg gerai išlaikyto itališko vyno taurė, pripildyta brandaus aromato, spalvų̨ ir emocijų̨ palies kiekvieno širdį̨ ir nepaliks abejingų.
Koncerte skambės gražiausios, klausytojų mėgstamiausios grupės dainos bei populiariausi visų laikų klasikos hitai.

Misterija ''Dievai ir žmonės''
2022-11-30 19:00 | Šiaulių dramos teatras
Į sceną grįžta žiūrovų pamiltas, vienas įspūdingiausių ansamblio „Lietuva“ muzikinių spektaklių – misterija „Dievai ir žmonės“. Tai šiuolaikiška Baltų kultūros interpretacija – šokio ir muzikos spektaklis, kur moderni muzika ir šokis persipina su archajiškais garsais, sutartinėmis ir ritualais. Išgyvenimus sustiprina novatoriška misterijos scenografija: atlikėjai tarsi atsiduria gyvuose paveiksluose, esančiuose daugiasluoksnėje projekcijoje – sukuriamas trimačio vaizdo įspūdis.
Muzikos ir šokio spektaklyje „Dievai ir žmonės“ perteikiami Baltų religijos dievų ir žmonių santykiai, jų meilė, aistra ir skausmingi išgyvenimai. Bene intymiausia misterijos scena – meilės aktas. Per šokį subtiliai vaizduojamas gyvybės užsimezgimas primins meilės galią ir žmonijoje pasėtą dieviškumo kruopelę kurti kitą žmogų.
Tolima ir mįslinga, paslaptimis apaugusi praeitis traukia ne vieną smalsuolį. Atkoduoti Baltų kultūrą sumanė spektaklio režisierė Leokadija Dabužinskaitė, Prezidentės Dalios Grybauskaitės apdovanota ordino „Už nuopelnus Lietuvai“ Riterio kryžiumi. L. Dabužinskaitė taip pat kūrė ir kitą ansamblio „Lietuva“ projektą – teatralizuotą oratoriją „13“, skirtą Laisvės gynėjams atminti.
Sėkmingas „Dievai ir žmonės“ turas po Lietuvą subūrė pilnas sales žiūrovų, kultūros ir meno gerbėjų bei užsienio svečių. Nuščiuvusi publika asmeninėmis patirtimis išgyveno gyvybės atsiradimo, jautrias šeimos scenas bei vyriausiojo sūnaus – kario žūtį kovoje, o pagoniškos baltų apeigos atgimė šiuolaikišku ir analogų Lietuvoje neturinčiu pavidalu. Tuomet renginys abejingų nepaliko: vieni ašarojo, kiti aikčiojo iš nuostabos, treti pasinėrė į mistišką ir užburiantį sapną.
„Pasijutau kaip tie pirmieji žiūrovai, pamatę atvažiuojantį traukinį iš brolių Liumjerų filmo „Traukinio atvykimas į stotį“. Net nesitikėjau tokio įspūdžio, buvo išties paveiku“, – po spektaklio Vilniuje kalbėjo žinomas aktorius ir atlikėjas Vladas Bagdonas.
„Viskas tikra, gilu, daugybė atpažįstamų ženklų, ir ne tik iš senosios lietuvių pasaulėjautos… Vien ko vertas finalas su Čiurlionio „Karalių pasaka“, – žavėjosi ir Lietuvos etnomuzikologė, humanitarinių mokslų daktarė, Vilniaus „Romuvos“ vaidilė ir Etninės kultūros globos Tarybos pirmininkė doc. dr. Dalia Urbanavičienė.

Neįprastos tonacijos, žiniuoniški užkalbėjimai bei žemi garsai – tai tik dalis nuostabą keliančių dalykų. Misterijoje skambės originalios kompozitorių Lino Rimšos ir Aro Žvirblio sukurtos elektroninės archajiškų giesmių, dainų, sutartinių versijos, pastiprintos įtraukiančiais atsikartojimais, primityviais ir meditatyviais garsais. Muzikiniam spektakliui „Dievai ir žmonės“ mistikos priduos ne tik ansamblio „Lietuva“ choro atliekamos daugiabalsės giesmės, sutartinės, bet ir gerklinis, burdoninis bei folkloriniai dainavimo būdai.

Modernaus šokio choreografiją kūrė garsus Latvijos dainų švenčių choreografas, šiuolaikinio šokio mokyklos „Dzirnas” įkūrėjas Agris Danilevičs, taip pat šiuolaikinio šokio choreografės Agnė Rickevičienė, Sandra Muningytė – Domingo, režisierė Leokadija Dabužinskaitė ir šokių varžybų prizininkas Dainius Biskis.

Žiūrovai išvys ir baltų genčių istorinius kostiumus, atkurtus pagal archeologinius tyrinėjimus. Kostiumų ir scenografijos dailininkė – žinoma teatro scenografė, Auksiniu scenos kryžiumi apdovanota Daiva Samajauskaitė. Mitologinius dievus spektaklyje vaizduoja koliažai, sudėlioti iš Mikalojaus Konstantino Čiurlionio paveikslų fragmentų. Vaizdo projekcijas kūrė spektaklio vizualizacijos dailininkas Rimas Sakalauskas, taip pat ne kartą apdovanotas Auksiniu scenos kryžiumi. Dalies kūrinių tekstų autorius – Lietuvos Nacionalinės kultūros ir meno premijos laureatas, poetas ir vertėjas Vladas Braziūnas.

Be valstybinio ansamblio „Lietuva“ misterijoje dalyvauja ir kviestiniai atlikėjai: folkloro solistai, šokėjai ir aktoriai.

KŪRYBINĖ GRUPĖ:
Idėjos autorė ir režisierė: Leokadija Dabužinskaitė
Kompozitoriai: Linas Rimša ir Aras Žvirblys
Choreografai: Agris Danilevičs, Sandra Muningytė – Domingo, Agnė Rickevičienė, Dainius Biskis, Leokadija Dabužinskaitė
Kostiumų ir scenografijos dailininkė: Daiva Samajauskaitė
Vaizdo projekcijų dailininkas: Rimas Sakalauskas
Šviesų dailininkas: Vilius Vilutis
Dalies tekstų autorius: Vladas Braziūnas

DALYVAUJA:
Atlikėjai: valstybinio ansamblio „Lietuva“ choro ir šokio grupės
Solistai: dainininkai Rasa Serra, Airida Mockutė-Burkauskienė, Valentinas Krulikovskis, Milda Pieškutė (VU ansamblis „Ratilio“), Saulius Vasiliauskis, Donatas Kaikaris, šokėjai Kristina Tarasevičiūtė / Greta Frolovaitė, Adam Czaplis / Vadimas Krupeninas, Aušra Krasauskaitė, Urtė Bareišytė-Žuromskienė, Simonas Laukaitis ir kiti

Koncertas "Advento-Kalėdų muzika"
2022-12-02 16:30
Gruodžio 2 d. 16:30 val. Šiaulių Švč. Mergelės Marijos Nekaltojo Prasidėjimo bažnyčioje
Antroji renginių ciklo „Tebūnie šviesa” dalis – koncertas „Advento-Kalėdų muzika”.
Programa, kurioje skambės advento metui tinkanti muzika ir bus šiek tiek kalėdinio skambesio.
Advento metas ir pati į gilų žiemos miegą panirusi gamta žmogų natūraliai veda į susikaupimą, maldą, gilius apmąstymus, sąmoningą pasiruošimą Kalėdų šventei ir jos teikiamam džiaugsmui. Tokias nuotaikas atspindės choro „Polifonija“ atliekama muzika. Prie šio pripažinto kolektyvo prisijungs ir vadovavimą trumpam perims jauni bei perspektyvūs dirigentai.
Darbas su kūrybinį kelią pradedančiais menininkais – svarbi „Polifonijos“ vykdomo edukacinio proceso dalis, todėl įgyvendinant šį projektą bus bendradarbiaujama su dideles viltis teikiančiais dirigentais Auguste Andrijauskaite ir Augustu Kvedaravičiumi. Galimybė diriguoti profesionaliam kolektyvui, pajusti tikrąjį darbo su choru skonį, įvertinti jo pliusus ir minusus – reta ir labai vertinga proga, kuri suteikiama ne kiekvienam savo kelią pradedančiam scenos meno kūrėjui. Į gautą pasiūlymą jaunuoliai sureagavo itin atsakingai – savarankiškai sudėliojo subtilią, kruopščiai apmąstytą muzikinę mozaiką, atspindinčią advento nuotaikas ir artėjančių Kalėdų aidus. Skambės išties plati paletė kūrinių: nuo XIX amžiuje Vokietijoje kūrusio Jozefo Rainbergerio iki dar mažai žinomo lietuvio Dovydo Baltrimavičiaus, komponuojančio savo naująjį opusą specialiai šiai progai. Intriguoja? Visa programa tebus staigmena renginyje apsilankiusiems klausytojams.
Atlikėjas – Šiaulių valstybinis kamerinis choras „Polifonija“
(Meno vadovas ir vyr. dirigentas – Linas Balandis)
Dirigentai:
Augustė Andrijauskaitė
Augustas Kvedaravičius
Plungės klausytojai taip pat turės progą su šia programa susipažinti gruodžio 3 d. 16 val. Plungės kultūros centre
Koncertai nemokami

Didžioji Kalėdinė Šiaulių mugė
2022-12-03 10:00 - 17:00 | Šiaulių arena
DAUGIAU NEI 200 KŪRĖJŲ IR GAMINTOJŲ IŠ VISOS LIETUVOS SUSIBURS Į „DIDŽIĄJĄ KALĖDINĘ ŠIAULIŲ MUGĘ“.
Garantuojame, jog dovanas rasite net patiems išrankiausiems!
„Didžioji Kalėdinė Šiaulių mugė“ vyks gruodžio 3 dieną, Šiaulių arenoje.
Joje – džiuginantis Kalėdinių prekių asortimentas:
– dovanų idėjos, puošmenos namams;
– gurmaniški maisto produktai;
– rankų darbo papuošalai ir aksesuarai;
– naujausios aprangos kolekcijos;
– prekės vaikams.
Įėjimas į mugę – nemokamas!
Mugė vyks nuo 10 iki 17 val.
Renginio organizatorius – festivus.lt

Respublikinis liaudiškų šokių festivalis „Rieda, sukas metų ratai“
2022-12-03 13:00 | Šiaulių kultūros centro Didžioji koncertų salė (Aušros al. 31)
Gruodžio 3 d. 13 val. Šiaulių kultūros centre vyks respublikinis liaudiškų šokių festivalis „Rieda, sukas metų ratai“.
Renginyje dalyvaus Šiaulių Dainų progimnazijos liaudiškų šokių studija „Šermukšnėlė“ (vad. Indrė Šerpytienė), VšĮ „Šermukšnio kekės“ vyresniųjų liaudiškų šokių grupė „Šermukšnis“ (vad. I. Šerpytienė ir E. Račkauskas), Šiaulių kultūros centro šokių ansamblis „Kalatinis“ (meno vad. I. Šerpytienė ir E. Račkauskas).
Rolando Parafinavičiaus nuotr.
Organizatorius – liaudiškų šokių studija „Šermukšnėlė“

Renginys nemokamas

Emilis Jokūbas „stand-up“: „Viešieji darbai“
2022-12-03 20:00 | Šiaulių kultūros centro Kamerinė salė (Aušros al. 31)
Pamenu kažkada, kai dar buvau „Emporio Armani“ fazėj, už padarytas klaidas teko dirbt viešuosius darbus. Negalėjau nei žmonių juokint, nei tą darbą mylėjau – tiesiog rinkau šiukšles.
Nu ir ką, praėjo nemažai metų, iš klaidų pasimokiau. Dabar aš juokinu žmones, myliu savo darbą ir vietoj šiukšlių – turiu pririnkęs savo kūrybos bajerių ir labai noriu, kad juos išgirstumėt.
Valanda juoko – jums, valanda džiaugsmo – man. Ateikit, lauksiu.
Apšildantys komikai:
Tomas Rynkevič
Nedas Zimantas
Amžiaus cenzas: N-16

Tarptautinei neįgaliųjų dienai skirtas renginys „Supergalios“
2022-12-04 17:00 | Šiaulių kultūros centro Pramogų salė „Maksas“ (Aušros al. 31)
„Supergalios“ – iki skausmo nuoširdus biografinis pokalbis su trimis supermoterimis: Irma, Ernesta ir Aiste. Merginos atskleis mums, neįdomiesiems, ką reiškia gyventi be vaizdo, judėti ratuose, kodėl šokti lengviau nei eiti.
„Supergalios“ – tai režisierės, Auksinio scenos kryžiaus laureatės, „Pojūčių teatro“ įkūrėjos Karolinos Žernytės darbas. Režisierė siūlo kalbėti ne apie negalias, o apie supergalias. Spektaklio herojės įkūnija skirtingas supergalias: Ernesta yra moteris-vorė, Aistė – moteris-transformerė, o Irmos supergalia – matymas tamsoje.
ERNESTA. Supergalia – MOTERIS – VORĖ. Laipioja sienomis, kalnais, mėgsta laiptines be liftų. Kuria ir dalyvauja pantomimos pasirodymuose, gastroliuoja Lietuvoje ir užsienyje. Visada pasiruošusi išmokti naujų triukų, pavyzdžiui, skraidyti. Ernestą nuo gimimo lydi cerebrinis paralyžius, o keliauti iš vienos vietos į kitą padeda vaikštynė. Jei sutiksite Ernestą gatvėje, žinokite, kad pagalbos ji gali griežtai atsisakyti, bet neįsižeiskite – ji tiesiog labai savarankiška moteris.
IRMA. Supergalios – matymas tamsoje. Moteris – kalba. Irma kuria dainas, vaidina teatre, mokosi kalbų ir penkiomis jau gali susišnekėti. Viena keliauja po egzotiškas šalis, pavyzdžiui, Indijos didmiesčius, Egipto dykumas. Visur greitai susiranda draugų ir pritraukia gerbėjų dėmesį. Jai užtenka elegantiškai pamoti lazdele, kad apsuptų gerbėjai ir padėjėjai. Irmos klausa padeda jai žaibiškai spausdinti ir skaityti. Irma nuo gimimo nemato, naudojasi baltąja lazdele.
Aistė. Moteris – transformeris. Aistė gali išvystyti 30 km judėjimo greitį. Taip pat gali prajuokinti net labiausiai susiraukusį žmogų. Aistė kuria „stand-up“ komedijos pasirodymus, turi savo socialinę įmonę, gaminančią originalius papuošalus. Aistė važinėja po visą Lietuvą ir bendrauja su visais, kuriems trūksta juoko. Ji juda vežimėlio pagalba, bet tik tada, kai nesėdi savo pačios vairuojamoje mašinoje.
Režisierius (-ė): Karolina Žernytė
Aktoriai: Aistė KRUŠINSKAITĖ, Irma JOKŠTYTĖ, Ernesta ŽEMAITYTĖ
Dailininkas (-ė): Šarūnė Pečiukonytė
Choreografas: Mantas Stabačinskas
Dramaturgė: Saulė Norkutė
Iliustratorė: Birutė Bikelytė
Koprodiuseriai: „Pojūčių teatras“ ir Kauno miesto kamerinis teatras
Organizatorius Šiaulių kultūros centras
Projektą finansuoja Lietuvos kultūros taryba.

Renginys nemokamas

Spektaklis „1892 metų progreso idėja“
2022-12-05 18:00 | Šiaulių kultūros centro Didžioji koncertų salė (Aušros al. 31)
„Gyvenimas dabar ims bėgti šuoliais.“
Ponas Diuponas, tramvajaus koncesininkas
„1892m. progreso idėja“
„Sulaukėm. Mūsų gyvenimas bėgo šuoliais, viena diena buvo nepanaši į kitas.“
Petrutis, Guduko brolelis
„1892m. progreso idėja“
„Argi nebūtų suprantamiau, jeigu norėtume Dievo dienos? Ach Viešpatie, Viešpatie, suteik mano galvai ramybę.“
Gudukas, Petručio brolelis
„1892m. progreso idėja“
Seniai, labai seniai, ką tik po pasaulio sutvėrimo ir žmonių iš Rojaus išvijimo, kad išvytieji galėtų greičiau nusinešdinti iš vieno galo į kitą, 1892 metais, Kaune, bėgiais pradėjo riedėti iki tol Lietuvoje neregėtas transportas, arklių traukiamas vagonas ant bėgių –arklinis tramvajus, liaudiškai vadinamas „konke“.
1982 metais, Lietuvos skaitytojų akys išvydoiki šiol nematytą, naują rašytojo Sauliaus Tomo Kondroto nedidelę knygelę „Įvairių laikų istorijos“, kurioje, tarp kitų rašytojo sukurtų ir išgalvotų istorijų, buvo galima rasti apsakymą „1892 metų progreso idėja“.
2022 metais šį Sauliaus Tomo Kondroto kūrinį teatro scenoje ryžtasi įgyvendinti režisierius ir aktorius Rolandas Kazlas.
R. Kazlas apie būsimo spektaklio premjerą:
Nežinau, ar tu pasirenki kūrinį, ar jis tave. Galbūt yra tiesos tame pasakyme, jog tai, ko tu ieškai, taip pat ieško tavęs. Kiek kartų skaitau S. T. Kondroto kūrinius ir apsakymą „1892 metų progreso idėja“, pagal kurį kuriamas spektaklis, vis nepaliauju stebėtis: kaip taip galima parašyti? Kaip įmanoma taip valdyti žodžius, atrinkti ir sudėlioti taip, jog jie tampa kažkuo daugiau nei sakiniais. Kažkokia magija, teksto muzika, burtažodžiais.
Atrodytų viskas paprasta: du savotiškai keisti broliai, Gudukas ir Petrutis, pasakoja apie save ir kas jiems nutiko, o sykiu, pamatai ir pajauti ne tik dviejų brolių, bet ir mūsų krašto, žmonių, civilizacijos istoriją.
Mažas kūrinėlis apie du mažus žmones sukuria ne prozos, o regėjimo įspūdį. To norėtųsi siekti ir spektaklyje. Čia ir yra visas smagumas ir sunkumas. Bet kokiu atveju, dirbti su tokia puikia, be to, lietuviška medžiaga – vienas malonumas. Norėtųsi, kad būtų estetiškas, šiek tiek kilstelėtas nuo žemės, spektaklis, kurio metu žiūrovas galėtų pasijusti laisvu, pažadintų savo vaizduotę, jausmus ir kartu su spektaklio herojais alsuotų vienu ritmu.
O apie ką spektaklis, turbūt paklaustų nekantrus smalsuolis? Kaip ir visi kūriniai: apie gyvenimą, meilę ir mirtį. Tačiau man atrodo svarbiausia, kalbėti apie žmogų, kas jame trapu, lengvai pažeidžiama ir gražiausia. Gal apie tą šventą žmogaus naivumą… Ir kaip galima jį išnaudoti? Čia galima apie daug ką pamąstyti. Būna juk ir kolektyvinio naivumo, ir naivumo tiesiog vaikiško, nuo Dievo. Tai didžiausia žmogaus laimė ir nelaimė. Arba atvirkščiai. Ar to užtenka, kad būtų galima susidomėti spektakliu? Naiviai tikiuosi.
Arklių traukiamo tramvajaus – „konkės“, nei Kaune, nei Vilniuje jau seniai nebeliko, tačiau kas žino, sparčiai brangstant elektrai ir kurui, galimas daiktas, jog miestelėnai, su silpnu vėjeliu ir vėl važinės po miestą arklių traukiamais vagonėliais… Bus taip ar ne – laikas parodys, o štai spektaklis „1892 metų progreso idėja“ jau rieda pakeliui į teatro sceną. Visus Rolando Kazlo ir Sauliaus Tomo Kondroto kūrybos, bei teatro gerbėjus, kviečiame į premjerą.
Pagrindinius keistųjų brolių vaidmenis spektaklyje „1892 metų progreso idėja“ atlieka Artūras Sužiedėlis (Gudukas) ir Rolandas Kazlas (Petrutis). Kitus vaidmenis kuria: A. Rūkas, T. Kvietinskaitė, D. Tarutis, N. Matonis. Spektaklio scenografė ir kostiumų dailininkė – Elvita Brazdylytė.
Saulius Tomas Kondrotas – vienas ryškiausių, pasaulinio lygio, lietuvių prozininkų, Nacionalinės premijos (2020 m.) laureatas. Išleido 5 prozos kūrinių rinkinius ir tarptautinį pripažinimą pelniusius romanus „Žalčio žvilgsnis“, „Ir apsiniauks žvelgiantys pro langą“. Rašytojas talentingai sujungė mitinį, fantastinį pradą su moderniu pasakojimo stiliumi ir tapo svarbiausiu magiškojo realizmo kūrėju lietuvių literatūroje. Neapsikentęs gniuždančios sovietų sistemos, 1986-aisiais emigravo iš Lietuvos. Nuo 2004 m. gyvena JAV.

Spektaklis vaikams „Kakė Makė ir pižamų vakarėlis“
2022-12-06 15:30 - 17:00 | Šiaulių kultūros centro Didžioji koncertų salė (Aušros al. 31)
Naujas, nuotykių kupinas spektaklis „Kakė Makė ir pižamų vakarėlis“ tik DOMINO teatre!
Gerbiami keleiviai, sveiki atvykę į magišką miego traukinį! Tiesa, mes traukinyje tikrai nesiruošiame miegoti – kartu keliausime į patį smagiausią, labiausiai pašėlusį, juoko, dainų ir magijos kupiną PIŽAMŲ VAKARĖLĮ! Tad pasipuoškite savo gražiausiomis miego pižamomis ir ruoškitės nepamirštamai, nuotykių ir atradimų kupinai kelionei.
Jums turbūt labai smalsu, o kas gi keliaus kartu? Kelionės metu jus linksmins Netvarkos Nykštukas ir Mucis, visus vėluojančius keleivius pasitiks ir draugiškai pabars Traukinio palydovė. O kur gi Kakė Makė ir Tėtis? Ahaaaa, būtent jie ir vėluoja! Bet būkite ramūs, kadangi tai magiškas traukinys, jį galima sustabdyti ir vėluojančių palaukti. Nes koks gi vakarėlis be Kakės Makės? Kokie gi nuotykiai be jos geriausių draugų?!
Ojojoj! Kol nepamiršome priminti… O traukinio bilietus jau nusipirkote?
Spektaklis „Kakė Makė ir pižamų vakarėlis“ pastatytas pagal Linos Žutautės knygeles „Kakė Makė ir magiška kelionė, „Kakė Makė ir draugystės šluota“, „Kakė Makė ir katinas vienai savaitei“ bei „Netvarkos Nykštukas ir netikėtas svečias“.

Šventinis Šiaulių miesto kultūros ir meno premijų įteikimo vakaras
2022-12-08 18:00 | Šiaulių kultūros centro Didžioji koncertų salė (Aušros al. 31)
Gruodžio 8 d. Šiaulių kultūros centre vyks šventinis Šiaulių miesto kultūros ir meno premijų įteikimo vakaras.
Programoje: 2022 metų Šiaulių kultūros ir meno premijų paskelbimas ir premijų įteikimas, 2023 metų Šiaulių miesto jaunųjų menininkų stipendininkų paskelbimas, šventinis koncertas, kuriame dalyvaus Martynas Levickis kartu su „Mikroorkéstra“.
Įėjimas tik su kvietimais. Kvietimus galima pasiimti Šiaulių kultūros centro kasoje nuo gruodžio 1 d. 10 val. (ne daugiau kaip 2 vnt.)
Rengėja Šiaulių miesto savivaldybė, organizatorius Šiaulių miesto koncertinė įstaiga „Saulė“, partneris Šiaulių kultūros centras

Renginys nemokamas

Grupės Subtilus koncertas su Ukrainos soliste Valeriya Kucherenko
2022-12-08 18:30 | „Polifonijos” salė
SUBTÌLUS:
Laurynas Vaitkus (tenorinė birbynė, lumzdelis)
Žygimantas Baltrūnas (akordeonas, klavišiniai)
Tautvydas Jurkša (akordeonas, keytar’as)
Vytautas Švažas (mušamieji, perkusija)
Valeriya Kucherenko (vokalas, Ukraina)
SUBTÌLUS daug koncertuoja užsienyje, pasauliui pristatydama savo autorinę bei lietuvių kūrėjų muziką. Koncertuose taip pat galima išgirsti lietuvių liaudies temas, gerai žinomus populiarius kūrinius, atliktus tik jiems būdingu stiliumi. Lietuviško autentiškumo grupei priduoda nacionalinis pučiamasis instrumentas birbynė, turintis unikalų tembrą, kuriame galima išgirsti duduko, saksofono, klarneto atspalvius… O ši grupė yra vienas tų retų atvejų pasaulyje, kai klausytojas gali išgirsti jo tembrą ir galimybes.
Mūsų koncertas, lyg vakarėlis. Daug energijos, nuotaikos, tempo, elektroninio skambesio persipynusio su autentiškumu. Ir tuo pačiu subtiliai primename, kokiame pasaulyje gyvename ir kaip turime padėti Ukrainai. Kartu su mumis koncerte pasirodys mūsų draugė, dainininkė Valeriya Kucherenko.
Atliksime naujausią savo programą. Norime jus nustebinti ir nustebinsime!
Pažadame, bus labai smagu! Ir jautru.
Grupė sukūrusi unikalų skambesį, kurio nesupainiosi su niekuo, tai world/fussion, jazz, rock, modern folk, crossover stilių muzika, kurią šiuo metu pastiprina elektroniniai garsai. Klausytojai po koncertų kone vienbalsiai teigia, kad grupės nepriekaištingas muzikos atlikimas nepalieka abejingų. Energetika tiesiog sprogsta visų koncertų metu ir to neatsiejama dalimi yra kiekvienas grupės narys. Ir nesvarbu ar jie groja savo kūrybos muziką, džiazo standartą, rock – pop, ar modernų folką, jų koncertuose tai skamba dar negirdėtai.
Drauge koncertuos Lietuvoje gyvenanti ukrainiečių dainininkė Valeriya Kucherenko.
www.subtilus.com
——————————————————————————————
Bilietus galite įsigyti internetu: www.ticketmarket.lt arba Polifonijos kasoje (Aušros al. 15)
Bilietų kaina internetu: 16 ir 11 Eur., Polifonijos kasoje 15 ir 10 Eur.
Bilietų rezervacija telefonu: +370 611 41903

Com.Unija „Nėščiųjų perėja“
2022-12-09 20:00 | Šiaulių kultūros centro Kamerinė salė (Aušros al. 31)
Po šiokios tokios tylos Com.Unija grįžta su naujomis programomis. Daugiau nei valanda patikrinto ir labai kokybiško „stand-up“ laukia jūsų.
Unikali proga būti vieniems iš pirmųjų išgirdusių šią programą, todėl paskubėkite įsigyti bilietus!
Henry Match
Airidas Jankus
Mantas Grimalis
Vanilla Killa B
N-16

Labdaros akcija „Maltiečių sriuba“ 2022
2022-12-10 12:00
Kalėdos ant slenksčio. Ieškome dovanų kitiems ir, tikriausiai, patys jų laukiame. Tačiau Šiaulių maltiečių grupės savanoriai labiausiai jų laukia ne sau, o vienišiems seneliams. Todėl ir šiais metais, jau 17-ą kartą, Šiauliuose rengiama „Maltiečių sriuba“ akcija. Ji vyks gruodžio 10 d., šeštadienį, nuo 12 val. prekybos ir laisvalaikio centre „Tilžė“: salėje prie fontano ir lauke prie pagrindinio įėjimo.

Per 17-a metų „Maltiečių sriuba“ Lietuvoje tapo viena svarbiausių maltiečių bendruomenės vertybių greta kitų dviejų, kurias beveik tūkstantį metų puoselėjo Maltos Ordinas. Tai – tikėjimo saugojimas ir pagalba vargstantiems. Todėl maistas yra šventinamas. Tikimasi, kad ir šiais metais tai padarys vyskupas Eugenijus Bartulis.
„Maltiečių sriuba“ – ne tik maistas. Tai kvietimas bendruomenėms bent vieną dieną per metus, prieš šventas Kalėdas, pabūti maltiečiais – kartu su laimingaisiais ir nelaimėliais suvalgyti dubenėlį karštos sriubos ir paaukoti tiems, kurie be gerų žmonių pagalbos neišsiverčia.
Pirmąją maltiečių sriubos samtį tradiciškai įpila žmonių išrinktas bendruomenės vadovas. Šiauliuose jau keletą metų šią misiją atlieka miesto meras Artūras Visockas.

„Maltiečių sriuba“ akcijai Šiauliuose visada rengiamas didelis koncertas. Šiais metais tai bus muzikinis „Laiškas vienišam seneliui“. Koncerto metu skambės senos geros dainos, kurias atliks Aušra Lupeikytė, Vita Rusaitytė ir Genutė Pulkienė. Aurelija Čižauskaitė ir Arijus Ivaškevičius atliks keletą Editos Piaf , Džo Daseno, Elvio Preslio ir Elos Fidžerald dainų. Skambės Živilės Gedvilaitės, Armino Stočkaus bei „Juventos“ progimnazijos moksleivių auksiniai balsai. Koncertuos Sauliaus Sondeckio Pramoginės muzikos grupė, Pučiamųjų orkestras ir vokalistė Adriana Balsytė, šoks Vaikų ir jaunimo šokių kolektyvas „Šėltinis“.
Be muzikinio „Laiško vienišam seneliui“, bus ir pačių tikriausių laiškų. Trijų miesto gimnazijų ir trijų progimnazijų moksleiviai stropiai piešia atvirukus, kuria tekstus kiekvienam iš 130 adresatų asmeniškai. Visi šie atvirukai su kukliomis, šiltomis dovanėlėmis iki švenčių pasieks Maltiečių senelių namus Viekšnaliuose, Globos namus Rėkyvoje ir maltiečių globotinius Šiaulių mieste. Dovanų maišelyje senoliai ras ne tik jiems užrašytą atviruką, bet ir megztas vilnones kojines ( ateina laikas, kai visada šąla kojos) bei kalėdaitį Kūčioms. Dovanos bus pakuojamos prie fontano, kur viso koncerto metu veiks Senelių paštas ir Mezgėjų virbalais manufaktūra.
Kad 130 senelių gautų šias mielas dovanėles, labai pasistengė „Juventos“, Medelyno, Rėkyvos progimnazijų, Didždvario, Stasio Šalakauskio gimnazijų ir Sauliaus Sondeckio menų gimnazijos, Katedros vaikų dienos centro bei Prekybos ir verslo skyriaus bendruomenės.
Sriubų miestelyje prie centrinio įėjimo į „Tilžę“ bus patiektos net 5 skaniausios sriubos.
Jas ir šiemet virė Medelyno progimnazijos, Stasio Šalkauskio gimnazijos, prekybos tinklo „Norfa“ ir moterų žolės riedulio klubo „Ginstrekte“ savanoriai.
Šios akcijos staigmena ir sensacija – pagal septyniolikto amžiaus receptą išvirta „Sparnuotųjų husarų“ sriuba. Receptą istoriniuose šaltiniuose aptiko įžymusis šiaulietis Vilius Puronas, o sriubą išvirė populiarių televizijos ir radijo laidų „Pasaulio puodai“ autorius bei vedėjas Vytaras Radzevičius.

MARMIAI - spektaklis 5-10 metų vaikams. Vėjų teatras
2022-12-10 15:00 | Šiaulių dramos teatro Mažoji salė
Režisierius ir muzikos autorius – Gabrielius Zapalskis
Aktorius – Danas Kamarauskas
Scenografė ir kostiumų dailininkė – Laura Luišaitytė
Iliustracijų autorius – Martynas Pavilonis
Video animacijų kūrėjas – Kristijonas Zapalskis
Šviesų dailininkas – Ignas Lungevičius
Kai į lovas sugula ne tik maži vaikai, bet ir mamos bei tėčiai, tolimoje ir paslaptingoje Martvudo girioje atgyja Marmių miestelis. Jo gyventojai – tai apvalios formos JUODI padarėliai, iš kurių vienas yra Olis ir jis ne toks kaip visi. Jis – GELTONAS!
Vėjų teatras kviečia artimiau susipažinti su Oliu atkeliavusiu iš Indrės Pavilonytės ir Martyno Pavilonio knygos. „Marmiai: Olis ir dažų kibirėlis“ – tai išskirtinė knyga vaikams apie jausmus, pažinimus ir mistiškas nakties būtybes. Visa knygų serija apie Marmius tapo vienareikšmiškai išskirtinė vaikų literatūros kontekste ir pavergė ne vieno jaunojo skaitytojo širdį.
Spektaklyje analizuojamas savito, autentiško žmogaus fenomenas. Apie individualumą, išskirtinumą bei įvairiausius jausmus kūrėjai su vaikais kalbasi dainomis, judesiu bei nepaprasto grožio iliustracijomis. Spektakliu siekiama ugdyti vaikų empatiją, gebėjimą priimti savo ir kitų kitoniškumą.
Spektaklis 5-10 metų vaikams
Trukmė – 55 min.
Po spektaklio bus galimybė įsigyti knygų apie Marmius 😉

Kalėdų eglės įžiebimo šventė
2022-12-10 17:00 - 19:00 | Prisikėlimo aikštė
Gruodžio 10 dieną Prisikėlimo aikštėje bus įžiebta pagrindinė Šiaulių miesto eglė. Renginyje bus galima išvysti muzikinę pasaką „Stebuklo beieškant“ ir išgisrti grupės „Antikvariniai Kašpirovskio dantys“ koncertą.
*Muzikinė pasaka „Stebuklo beieškant“
Dalyvauja Šiaulių kultūros centro choreografijos studija „Aušrelė“ (meno vad. M. Kosaitis, meno vad. asist. V. Adomėnaitė-Butnorienė), Šiaulių kultūros centro kamerinis choras „Atžalynas“ (meno vad. M. Žalalis), „Lauros studija“ (meno vad. L. Remeikienė), Severinas Norgaila, Žygimantas Vozgirdas, Živilė Vozgirdaitė, Rita Šimkienė, Mindaugas Žalalis, Laura Remeikienė. Scenarijaus autorė Justyna Vansovič, dailininkė Reda Uogintienė, režisierė Lina Jankauskaitė-Peleckienė
*Grupės „Antikvariniai Kašpirovskio dantys“ koncertas
Organizatorius Šiaulių kultūros centras

Renginys nemokamas

Diskoteka LT geriausi 30mečio hitai
2022-12-10 18:00 | Šiaulių arena
Vasaros diskoteka Palangoje ir klausytojus ir atlikėjus pripildė nuostabiomis emocijomis, tad KARTOJAM!
Gruodžio 10 d. 18:00 Simonas Donskovas, 2 Donatai, Patruliai, Marius ir Irūna, Rytis Cicinas, Žilvinas Žvagulis, Egidijus Sipavičius, Sare Roma, Irena Starošaitė, Eglė Jakštytė ir Rondo – kviečia į geriausią žiemos diskoteką Šiauliuose!
Renginio metu išgirsite pačius geriausius atlikėjų 30-mečio hitus bei įdomiausias ir šmaikščiausias istorijas, kurias iš atlikėjų lūpų trauks vedėjai Orestas ir Džilda Vaigauskai.
Pasilinksminom vasarą – pasilinksminkim ir žiemą!

Baletas vaikams „Saldainių fėjos“
2022-12-11 13:00 | Šiaulių kultūros centro Didžioji koncertų salė (Aušros al. 31)
Spektaklio metu mažieji išvys pasaką, apie tris saldainių fėjas – Karamelę, Šokoladę ir Cukrinukę, kurios visą laiką skraidė ant didelio cukraus vatos debesies, buvo pačios geriausios draugės ir džiaugėsi viena kitos gardėsiais. Tačiau vieną kartą Šokoladė ėmė virsti į karštą šokoladą, kuris padarė skylę cukraus vatos debesyje ir rudoji gražuolė nukrito į žemę, o ten ją iš karto radę vaikai be galo pamėgo – juk šokoladas vienas skaniausių gardėsių. Tuomet likusios dvi fėjos ėmė pavydėti Šokoladei ir nusileido į žemę, o čia jos susipyko dėl to, kurią iš jų vaikai mėgsta labiau. Staiga, jų pykčio vėjas, nupūtė cukraus vatos debesėlį ir jos visos liko žemėje. Fėjoms nieko kito neliko kaip paklausti vaikų kurios iš jų saldainiai skaniausi? Be abejo nugalėjo fėjų draugystė. Juk vaikai mėgsta viską: ir šokoladą, ir karamelę, ir cukrinukus. O pats svarbiausias momentas – draugystė.
Režisierė, choreografė – Marija Simona Šimulynaitė
Kostiumų dailininkas – Antanas Gudynas, Marija Simona Šimulynaitė
Scenografas – Erlandas Smolskas
Muzika – Nino Rota (IT)
Baleto solistės: Kristina Tarasevičiūtė, Evelina Marija Fokina, Audronė Stelionė
Trukmė – 40 min.

Šokių vakaras. Groja grupė „Dainai“
2022-12-11 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro Pramogų salė „Maksas“ (Aušros al. 31)

2022 m. gruodžio 11 d. 17 val.

4 Eur

Gruodžio 11 d. 17 val. Šiaulių kultūros centro Pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies grupė „Dainai“.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.

Spektaklis "Remyga"
2022-12-11 18:00 | Šiaulių dramos teatras
Rimantas Kmita
REMYGA

Režisierius – Oskaras Koršunovas
Režisieriaus asistentas – Jokūbas Brazys
Scenografė – Irina Komissarova
Kostiumų dailininkės – Justina Ignatavičienė, Greta Milevičiūtė
Šviesų dailininkas – Darius Malinauskas
Video menininkas – Ignas Juzokas
Muzika – Paulius Ignatavičius, Gintas Gascevičius, Severinas Norgaila, Eligijus Žilinskas, Paulius Trijonis, Lukas Malinauskas

Spektaklis „Remyga“ nuo pirminio sumanymo iki galutinio realizavimo yra susijęs su Šiauliais. Specialiai šiam spektakliui pjesę rašęs bestselerio „Pietinia kronikas“ autorius Rimantas Kmita pateikia fantasmagorišką istorijos versiją, nuaustą iš tikrų faktų ir fikcijos. Pjesėje kalbama apie miestą ir jo žmones, apie tikrus įvykius ir mitus, apie tuos, kuriems miestas tapo jų likimu. „Remyga“ grąžina žiūrovus į pirmuosius Nepriklausomybės metus. Su kokiais (ne)matomais priešais tuomet kovojome? Kuo mes buvome ir kuo tapome?
Pjesės veiksmas vyksta prieštaringais 1988-1992 metais Šiauliuose. Daugelis dar gerai prisimename šį sudėtingą pokyčių laiką, kai su nepriklausomybės idealizmu grūmėsi tamsiosios senųjų struktūrų jėgos. Tarp šių dviejų jėgų blaškosi ir pagrindinis pjesės herojus – Remyga. Atitarnavęs sovietinėje armijoje Afganistane, Remyga grįžta į gimtuosius Šiaulius. Jis norėtų gyventi kaip „visi normalūs žmonės“ – būti mylimu vyru, geru tėvu, pareigingu darbuotoju. Tačiau praeities šešėliai ir aplink tvyrantis chaosas vis tirštėja, o tamsiosios jėgos įgauna vis didesnių galių. Kaip tokioje chaotiškoje visuomenėje nubrėžti ribą tarp gėrio ir blogio? Kaip išlikti sąžiningu prieš save ir kitus? Kaip suvaldyti savo vidinius demonus? Kokia yra nepriklausomybės – politinės ir asmeninės – kaina?
Spektaklio kūrėjai suplakė sunkiai nusakomo žanro kokteilį iš dokumentinės medžiagos, kasdienybės autentikos, psichodelinės mistikos ir gyvo roko muzikos. Režisierius Oskaras Koršunovas „Remygoje“ įžvelgia anuometinį visos Lietuvos veidą: „tai, kas tuomet vyko Šiauliuose, vyko ir visoje Lietuvoje“.
Premjera – 2020 m. spalio 22 d.

Koncertas „Jau žvaigždė patekėjo“
2022-12-13 18:00 | Šiaulių kultūros centro Didžioji koncertų salė (Aušros al. 31)
Gruodžio 13 d. 18 val. Šiaulių kultūros centre (Aušros al. 31) vyks tradicinis kalėdinis koncertas „Jau žvaigždė patekėjo“.
Renginyje dalyvaus Šiaulių kultūros centro vokalo studija „Rokoko“ (meno vad. R. Kauneckaitė), Šiaulių kultūros centro choreografijos studija „Aušrelė“ (meno vad. M. Kosaitis ir meno vad. asist. V. Adomaitė-Butnorienė) bei muzikos ir kūrybos studijos „Sidabro žiogas“ solistė Ugnė Jankauskytė.
Organizatorius Šiaulių kultūros centras

Renginys nemokamas

Choreografinė pasaka „Svečiuose pas pasaką“
2022-12-16 10:00 | Šiaulių kultūros centro Didžioji koncertų salė (Aušros al. 31)
Šiaulių kultūros centro choreografijos studija „Aušrelė“ (meno vad. M. Kosaitis, meno vad. asist. V. Adomėnaitė-Butnorienė) per savo ilgą kūrybinį gyvavimo laikotarpį pelnė galybę tarptautinių įvertinimų bei apdovanojimų, o svarbiausiems savo gerbėjams – žiūrovams – dovanojo ne vieną choreografinę pasaką ir, žinoma, pačias gražiausias emocijas.
Šiais metai norime Jums padėti pasiruošti pačiam šurmulingiausiam, bet kartu ir gražiausiam kalėdiniam laikotarpiui iš anksto, todėl siūlome šiemet mažiesiems dovanoti įspūdžius ir nepakartojamus prisiminimus. Gruodžio mėnesį kviečiame Jus nusikelti į magijos pasaulį, kuriame stebėdami teatralizuotą spektaklį „Svečiuose pas pasaką“, naujai atrasite gerai žinomas vaikiškas pasakas.
Teatralizuotame spektaklyje „Svečiuose pas pasaką“ galima atpažinti ir sutikti visiems gerai žinomų pasakų – „Pelenė“, „Snieguolė ir septyni nykštukai“, „Alisa stebuklų šalyje“ ir kt. – personažus, kuriuos įkūnija per šimtas choreografijos studiją „Aušrelė“ lankančių vaikų, kurių amžius svyruoja nuo 4 iki 16 metų. Jaunieji aktoriai šokio kalba nukelia žiūrovus į nepamatuojamą ir neapčiuopiamą pasakų pasaulį, paneria į stebuklų šalį ir pasakoja visiems puikiai žinomų pasakų istorijas. Choreografinis spektaklis žiūrovus pakeri ne tik išmoningu šokio pastatymu, bet ir personažų sceniniais kostiumais bei scenografija.
Tikime, kad choreografinė pasaka mažiesiems dovanos begalę teigiamų emocijų, o patirtų naujų įspūdžių ir emocijų užteks visam kalėdiniam laikotarpiui.
Turite klausimų arba norite rezervuoti bilietų choreografinę pasaką, susisiekite.
Šiaulių kultūros centro choreografijos studijos „Aušrelė“
kultūrinės veiklos vadybininkė Zita Mundinienė
Tel. +370 678 36 701, el. p. zita.mundiniene@siauliukc.lt
*nuolaida suteikiama moksleiviui, studentui, pensininkui, pateikusiam LR, ES ar tarptautinį ISIC pažymėjimą, Europos jaunimo kortelę; ikimokyklinio amžiaus vaikui; vaikų globos namų auklėtiniui; šeimos namų gyventojui; neįgaliajam; socialiai remtinų moksleivių grupei, pateikusiai sąrašą.
100 proc. nuolaida suteikiama neįgaliajam, kuriam reikalinga lydinčiojo asmens (1 asmuo) pagalba, ir lydinčiajam asmeniui (būtina išankstinė registracija).
